PAGE  
2

Dunaszekcső Községi Önkormányzat Képviselő-testülete

10/2007.
Jegyzőkönyv
Készült a Dunaszekcső Községi Önkormányzat Képviselő-testülete 2007. július 2-án megtartott üléséről.

Jelen vannak:

Faller János


polgármester

Hetényi Ádámné

           alpolgármester

Bíró Zsolt

Bokor Zoltánné

Kulutácz Zoltán

Prucs András

Szabó Gergely

képviselők

Sándor József Benedek képviselő később érkezik.

Pest Éva körjegyző
Igazoltan távol: Tóth András, Metz Judit

Faller János polgármester megállapítja, hogy az ülés határozatképes, mert a megválasztott 10 fő képviselő közül 7 fő az ülésen megjelent, Sándor József képviselő később érkezik. Javaslatot tesz az ülés napirendi pontjaira, melyeket a testület további javaslat nélkül az alábbiak szerint elfogad:

1.) SZMSZ módosítás
      Előterjesztő: Faller János polgármester

2.) Lejárt határidejű határozatok, a két ülés között történt fontosabb események
      Előterjesztő: Faller János polgármester

3.) Vízművek önkormányzati tulajdonba vétele

     Előterjesztő: Faller János polgármester

4.) Temető tulajdonjoga, rendeleti szabályozás
Előterjesztő: Faller János polgármester

5.) Az önkormányzati intézményekről és a létszámkeretek változásáról
Előterjesztő: Faller János polgármester

Zárt ülésen:

1.) Szemétszállítási szolgáltatás
     Előterjesztő: Faller János polgármester

2.) Templomtér kivitelezése

Előterjesztő: Faller János polgármester

3.) Földrendezési kérelem

     Előterjesztő: Faller János polgármester

NAPIRENDEK TÁRGYALÁSA
1. napirendi pont: Faller János polgármester: Az SZMSZ módosításának tervezetét és annak indokolását, a Közigazgatási Hivatal törvényességi észrevételét minden képviselő írásban megkapta. A törvényességi észrevétel elfogadásáról döntenie kell a testületnek határozattal. A rendelet módosítása tervezetéhez kiegészítése nincs hozzá, azt javasolja elfogadásra.
Kérdés,  hozzászólás nem volt, a testület 7 szavazat 0 ellenében a következő határozatot hozta:

42/2007.(VII.02.) Kt.számú határozat

törvényességi észrevételről

A Képviselő-testület a Dél-Dunántúli Regionális Közigazgatási Hivatala Baranya Megyei Kirendeltségének az önkormányzat Szervezeti és Működési Szabályzatáról szóló 2/2007.(IV.02.) számú rendeletére előterjesztett törvényességi észrevételét elfogadja.
A testület 7 szavazat 0 ellenében a következő rendeletet alkotta:

6/2007.(VII.03.)számú

önkormányzati rendelet 

a Szervezeti és Működési Szabályzatról (SZMSZ) szóló

2/2007.(IV.02.)számú
önkormányzati rendelet módosításáról 

(Az elfogadott rendelet a jegyzőkönyv melléklete.)
Sándor József megérkezett az ülésre, ezzel a jelenlevő képviselők száma 8 főre változott.

2. napirendi pont: Faller János polgármester: A nyári rendezvények szervezése folyamatban van. Augusztus 20-i hétvégén 3 napos programsorozat lesz, 18-át az Ipartestület, 19-ét az Alapítvány szervezi, 20-án községi rendezvény lesz a Templomtér átadásával, hangversennyel, díjátadással. A következő ülésre mindenki gondolja át, hogy kinek adományozzuk az emlékplakettet.
Felkéri Bíró Zsoltot, az Alapítvány kuratóriumának elnökét, hogy a nyári programokról adjon tájékoztatást.

Bíró Zsolt: Az Alkotótábor a múlt héten lezajlott, a kiállítás megnyitója megtörtént. Jelenleg a Képköznapok zajlik, több alkotócsoport forgat rövidfilmet a faluban. Szombaton lehet megnézni az alkotásokat. Minden este filmvetítések vannak.

Július 17-22-ig Lugio-napok lesznek, ami 3 részből áll, gyerektábor, konferencia és fesztiválnapok lesznek. 17-én 18.00 órakor lesz a megnyitó, egyben meg is kérem Faller Jánost, hogy mondjon beszédet. Hargitai János fog még beszédet mondani. Csütörtöki nap lesz a konferencia, melynek lényege, hogy Dunaszekcső a Szombathely-Pécs kulturális útvonal része legyen. A képviselők is vegyenek részt, ha tudnak. Szombat-vasárnap lesz a fesztivál, szombaton Dunafalva vendégeskedik nálunk, vasárnap pedig fordítva.

Augusztus 4-én zenés programot terveznek, ami egy gitárkoncert lesz, és a szekcsői kamarazenekar is bemutatkozik.

Augusztus 19-én Orosz Zoltán koncert lesz, és az elszármazottak találkozója is tervben van. Augusztus utolsó hetében pedig rock-hétvége lesz. Szerbiai települések is fellépnének, csak kérdés, hogy mikor.

Faller János polgármester: Tavaszi-nyári virágosítás befejeződött. Az ablakokra még árvácska van rendelve. 120 ezer Ft-ba kerültek a virágok. A szekér is elkészült, ki lesz állítva. Padok cseréje megtörtént, Schmidték elvállalták a rendbetételét, 50 ezer Ft-ba került, plusz a festés. 

A DRV az idei évi felújítás-tervezetet megküldte. Javasolja, hogy a Széchenyi utcával kezdjenek, a sok csőtörés, stb. miatt. Kb. 8 milliós árajánlatot kaptunk. A DRV-vel tárgyalásokat kell folytatni a megvalósítás és a költségek viselésének ütemezésében.

3,5 milliós, Közkincs pályázathoz hasonló megjelent, arra is beadtuk a pályázatot. 

A borverseny díjátadója Bólyban került megrendezésre, 2 dunaszekcsői termelő is díjat kapott, ezt szeretnénk még egyszer átadni nekik az augusztus 20-i rendezvényen.

A mozigép most utoljára működik, nincs rá igény. Érdemes lenne értékesíteni, mindenki gondolkodjon el rajta.
Bokor Zoltánné: Mi lesz az utcanév táblákkal?

Faller János: A téli időszakra van tervezve, most más munkálatok folynak.

Bokor Zoltánné: Az Önkormányzat mivel támogatja a Képköznapok rendezvényt?

Bíró Zsolt: A rendezvény az önkormányzat helyiségeiben zajlik, tehát az Alapítványnak átadott forrásból.
Bokor Zoltánné: Az ügyfelek sms értesítést kapnak, hogy megjött a pénzük, viszont az OTP-ben nem adják ki 3-a előtt a pénzeket. Miért van ez?
Faller János: Erre a gazdálkodás tud pontosan válaszolni.

Sándor József Benedek megérkezett, a testület jelenlévő tagjainak száma 8 főre változott.
Bíró Zsolt: Szúnyogirtás tervezve van az idénre?

Faller János: Igen, de eddig nem volt rá szükség.

Hetényi Ádámné: Déli helységtábla alatt, Jaokán az út nagyon meredek. Ez így marad?

Faller János: Folyamatosan csinálják, karban tartják, nem fog így maradni.

Hetényi Ádámné: A Csokonai utca alatt hatalmas szemétrakás van.

Faller János: Múlt héten el lett szállítva, de utánanézek.  Meg kell vizsgálni, hogy kerül oda a szemét. 

Sándor József: Mi a helyzet a munkahelyteremtéssel? Ez állandó kérdés.

Faller János: A Kossuth u. 18. sz. alatti ingatlan meghirdetésre került a Pécs-Baranya Iparkamarán és a forróingatlanon keresztül.

Mindenki megkapta az írásos anyagot Kelemen László kérelméről. Jó ötlet, de ha megcsinálja, a szomszédra vezeti a vizet. Csak úgy lehetne, ha az egész utcát csinálnák meg.

Prucs András: Csak 2-3 háznál van ez a gond.

Faller János: Komplett szakaszt kellene megcsinálni, utána kellene nézni, hogy lehet-e pályázni rá.

A Damjanich utcai árkot be kellene fejezni a szeszfőzdéig, rengeteg későbbi munkát és költséget meg lehet spórolni vele.

A balatoni táborra van vevő, 25 millió + ÁFÁ-ért megvenné. Nincs értelme tartogatni, a faházakat belül festeni kellene, ágyakat felújítani, új wc-t építeni, kőépületeket felújítani. Elvi döntést kér az ingatlan értékesítése ügyében.

Sándor József: Vegyünk helyette egy szép ingatlant valami fürdő mellett. Nincs látogatottsága az utóbbi években.

Bokor Zoltánné: Pályázati pénzből nem lehet felújítani?

Bíró Zsolt: Nem.

További hozzászólás nem volt, a testület 6 szavazattal 2 ellenében a következő határozatot hozta: 
43/2007.(VII.02.) Kt.számú határozat

a lejárt határidejű határozatokról, a két ülés között történt fontosabb eseményekről
1.) A képviselő-testület a Balatonmáriafürdő-alsó, Hulám u.225.szám alatt levő „úttörőtábor” megnevezésű ingatlant értékesíteni kívánja. A testület felhatalmazza a polgármestert az ingatlan értékesítésének meghirdetésére, az érdeklődőkkel a tárgyalásokra.
A testület 8 szavazattal 0 ellenében a következőképpen határozott:

43/2007.(VII.02.) Kt.számú határozat
2.) A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatót elfogadja.

3. napirendi pont: Faller János polgármester: 
Mindenki megkapta a mellékelt esztergomi anyagot, kiegészíteni nem kívánja, javasolja az előterjesztés elfogadását..
Hozzászólás nem volt, a testület 8 szavazat 0 ellenében a következő határozatot hozta:

44/2007.(VII.02.) Kt.számú határozat
a vízmű vagyonról

Dunaszekcső Község Önkormányzatának Képviselő-testülete kezdeményezi, hogy az állam tulajdonában lévő vállalkozói vagyon értékesítéséről szóló 1995.évi XXXIX.törvény 69/A.§ (7) bekezdése alapján a Dél-dunántúli Regionális Vízmű Zrt. jelenleg az Állami Privatizációs és Vagyonkezelő Részvénytársaság kezelésében lévő részvénycsomagjának 50%+1 szavazaton felül eső része a Vízmű Zrt. ellátási területén található települési önkormányzatok tekintetében lakosságszám arányosan kerüljön önkormányzati tulajdonba, térítés nélküli vagyonátadással.
E cél megvalósítása érdekében Dunaszekcső Község Önkormányzatának Képviselő-testülete úgy dönt, 

1.) hogy Dunaszekcső község Önkormányzatának Képviselő-testülete az állam tulajdonában lévő vállalkozói vagyon értékesítéséről szóló 1995.évi XXXIX.törvény 69/A § (7) bekezdésében foglaltak alapján a helyi önkormányzati feladatok ellátását hatékonyan szolgáló DRV Zrt. törzstőkéjét megtestesítő részvénycsomagjára az ellátási terület lakosságának egészéhez viszonyított településre vonatkoztatott lélekszámaránynak megfelelően kivételesen indokolt térítés nélküli önkormányzati tulajdonba adására vonatkozó igényét bejelenti. 

2.) Amennyiben az 1.pontban szereplő Társaság térítés nélküli tulajdonba adására a megállapodással érintett egyéb önkormányzatok bármelyike a hivatkozott törvény szerinti térítés nélküli vagyonátvételi igényét nem jelenti be, vagy a rá eső részvényhányadot átvenni nem kívánja, úgy Dunaszekcső Község Önkormányzata a fennmaradó részvényhányad térítés nélküli átvételére kötelezettséget vállal.

3.) A tulajdonjog átruházásával a továbbruházási tilalom – kivéve az önkormányzatok közötti részvényátadás – valamint a tevékenységi szint fenntartására vonatkozó kötelezettségvállalás és az ezekkel összefüggő biztosíték nyújtásával kapcsolatos szerződést Dunaszekcső Község Önkormányzata az ÁPV Rt.-vel megköti.

4.) Dunaszekcső Község Önkormányzata meghatalmazza Esztergom Város Önkormányzatát, hogy a regionális vízművek törzstőkéjét megtestesítő részvénycsomag lakosságszám arányos önkormányzati tulajdonba adására vonatkozó igényét Dunaszekcső Község Önkormányzata helyett az ÁPV Rt.-hez bejelentse.

Határidő: azonnal

Felelős: Faller János polgármester 
Határidő: azonnal

Felelős: Faller János polgármester 
4.napirendi pont: Faller János polgármester:  A Dél-dunántúli Regionális Közigazgatási Hivatal Baranya Megyei Kirendeltsége törvényességi észrevételt küldött, mert az önkormányzat nem alkotta meg a temető használatának rendjéről szóló rendeletét. A mulasztást valóban elkövette az önkormányzat, ezért javasolja elfogadni a törvényességi észrevételt. A téma kb. folyamatosan egy éve napirenden van, hiszen a temető tulajdonjogának rendezéséért azóta tárgyal az egyházzal. A rendeletet akkor alkotta volna meg az önkormányzat, ha a tulajdonjog lerendeződik, de ez sajnos úgy tűnik, hogy hosszadalmasabb lesz. A következő testületi ülésre ezért a köztemetőre vonatkozó helyi rendelet tervezete el fog készülni, és az erre vonatkozó megállapodást megköti az egyház helyi képviselőjével. A teljes temetői szabályozás pedig majd a későbbiekben kerül napirendre, ha a temető sorsa elrendeződik. 
Kérdés, hozzászólás nem hangzott el, a testület 8 szavazattal 0 ellenében a következő határozatot hozta: 

45/2007.(VII.02.) Kt.számú határozat
törvényességi észrevételről
A Képviselő-testület a Dél-Dunántúli Regionális Közigazgatási Hivatal Baranya Megyei Kirendeltségének törvényességi észrevételét elfogadja, mert a képviselő-testület a temető használatának rendjéről szóló rendeletalkotási kötelezettségének nem tett eleget. A köztemető használatának rendjéről szóló rendelet-tervezetet a testület a soron következő ülésén megtárgyalja. A polgármester a rendelet elfogadásáig a temető tulajdonosával meg köti a megállapodást.

Határidő: 2007.augusztus 15.

Felelős: Faller János polgármester

              Pest Éva  körjegyző
5.napirendi pont: Faller János polgármester: Jelentős változás előtt az önkormányzat intézményrendszere. Februártól az Idősek Klubját a Többcélú Kistérségi Társulás keretében üzemeltetjük. Rövid időn belül várhatóan elfogadja a hét település a közös ülésen az iskolák-óvodák-könyvtárak működtetésére a társulás létrehozását, az intézmény alapító okiratát. A tervek szerint a konyha további üzemeltetésének a sorsa a bérbeadás lesz vagy tálalókonyhaként fog tovább működni. Feltétlenül szükséges azonban, hogy az önkormányzat döntsön intézményi létszámokról a működést szem előtt tartva, de az önkormányzat működőképességét biztosítva. A dologi kiadásokon megtakarítást már nem lehet elérni, a költségvetés zöme pedig személyi jellegű kiadás. A szakmai oldalt és működőképességet is biztosítva, a következő javaslatokat egyeztette az intézményvezetőkkel. 

Javasolja, hogy a konyhai dolgozók létszáma két fővel csökkenjen. Feltétlenül fontosnak tartja az önkormányzat dolgozóinak érdekét képviselni, ezért ennél az intézménynél a megoldásra a prémiumévek program a lehető legelfogadhatóbb és legemberközpontúbb megoldás lenne, erre az átszervezésig két dolgozó jogosult is lehetne. Az iskolában nem indokolt a két napközis csoport a csökkenő gyereklétszám miatt, ezért javasolja az egy fő létszámcsökkentést az intézményben. Erre a személyi megoldás 1 fő prémiumévek programban történő részvétele, melynek jogosultsági ideje december hónap. Az óvodában is folyamatosan csökken a gyereklétszám, a 8 fős közalkalmazotti létszámból javasol egy fős csökkentést. Itt a testületnek a létszámot kell módosítani, mert a csökkentésre a megoldás 1 fő előrehozott öregségi nyugdíjba vonulása lenne. A jegyző már megkezdte a lehetőségek felkutatását a nyugdíjaztatásra, áthelyezésekre, prémiumévek programban történő részvételre. 

Vita nem volt, a testület 8 szavazattal 0 ellenében a következő határozatot hozta: 
46/2007.(VII.02.) Kt.számú határozat

az önkormányzati intézményekről és a létszámkeretek változásáról

A képviselő-testület az önkormányzat 2007.évi költségvetéséről szóló 1/2007.(II.27.)számú rendeletének 5.§-ában meghatározott intézményeknél és a létszámkeretekkel kapcsolatban – az intézményvezetőkkel történt egyeztetés alapján – 2007.december 31.napjáig a következő változtatásokat kívánja végrehajtani.

1.) A képviselő-testület a Központi Konyha közalkalmazotti létszámát 2 fővel csökkenti. A létszámcsökkentés módja a prémiumévekben történő részvétel, melynek kezdési időpontja 2007. szeptember 16-30. A racionalizálási döntés következtében a képviselő-testület az intézményvezető vezetői megbízását 2007.szeptember 30. napjával visszavonja.

2.) Az ÁMK Általános Iskola tagintézmény közalkalmazotti létszámát 1 fő napközis pedagógus létszámmal csökkenteni indokolt 2007.december 31.napjáig.

3.) Az ÁMK Óvoda tagintézmény közalkalmazotti létszámát 1 fő óvónő létszámmal szükséges csökkenteni 2007.december 31.napjáig.

4.) A felmentéssel és a prémiumévek programban történő részvétellel történő létszámcsökkentés az álláshelyek legalább 5 évre történő megszüntetését jelenti.

5.) Az önkormányzat költségvetési szerveinél nincs üres álláshely, új álláshelyek létesítése sincs tervbe véve, illetve nem várható olyan szervezeti változás, feladatátadás, amelynek következtében a létszámcsökkentéssel érintett álláshelyen foglalkoztatott foglalkoztatására lehetőség lenne.

6.) Az előreláthatólag megüresedő álláshelyeken vagy az esetlegesen tervezendő új álláshelyeken, illetve szervezeti változás, feladatátadás következtében az önkormányzat fenntartói körén kívüli munkáltatónál a létszámcsökkentéssel érintett álláshelyeken foglalkoztatottak – munkaviszonyban töltött ideje folyamatosságának megszakítása nélküli – foglalkoztatására nincs lehetőség.

7.) A testület utasítja a jegyzőt, hogy a létszámcsökkentési döntés végrehajtását készítse elő, illetve nyújtson segítséget a munkáltatói jogkörrel rendelkező vezetőknek a végrehajtásban, és nyújtson be pályázatot a helyi szervezési intézkedésekhez kapcsolódó többletkiadások támogatására, valamint készítse elő a költségvetésről szóló önkormányzati rendelet módosítását.
4.) A felsorolt döntések alapján az önkormányzat költségvetési szerveinek létszáma a következők szerint alakul:

	Költségvetési szerv
	Költségv.szerinti létszám
	Csökkenés
	Leépítés utáni létszám
	Megjegyzés

	Körjegyzőség
	10 
	0
	10
	

	Önkormányzat
	1
	0
	1
	*

	ÁMK
	
	
	
	

	Általános Iskola 
	18
	1
	17
	**

	Óvoda 
	8
	1
	7
	***

	Központi Konyha 
	4
	2
	2
	****

	Védőnői Szolgálat
	1,5
	1,5
	1,5
	


*      tiszteletdíjas polgármester, 4 órában foglalkoztatott takarítónő
**   - 1 fő prémiumévek programban történő részvétel 2007.november 29-től
*** - 1 fő előrehozott öregségi nyugdíj 2007.december 25-től
**** - 2 fő prémiumévek programban történő részvétel 2007.szeptember 16-30.között 
Határidő: 2007.december 31.napjáig

Felelős: Intézményvezetők

              Faller János polgármester

              Pest Éva  körjegyző

A testület zárt ülésen folytatta tovább a napirendi pontok tárgyalását.
Kmf.

Faller János
Pest Éva 

        polgármester
körjegyző

